Indledning. 



I Sommeren 1907 blev det overdraget Forfatterne at foretage 

 en Undersøgelse og Kortlægning af Vegetationen i tre smaa Skov- 

 damme i Aldershvile Skov — Kobberdammene — med det særlige 

 Formaal for Øje at tilvejebringe et Grundlag for fremtidige Studier 

 over Tilgroningsprocessen. 



I den forløbne Tid har vi da hvert Aar opholdt os nogle Uger 

 paa Stedet og derved kunnet fremstille de nøjagtige Kort over Ve- 

 getationen, som er medgivne denne Afhandling. Dette Arbejde, i 

 Forbindelse med Floralister og nærmere Beskrivelse af de enkelte 

 Associationer, har vi af Hensyn til dets Vigtighed for fremtidige 

 Undersøgelser betragtet som vort Hovedformaal, og Tiden har ikke 

 tilladt os at anstille mere indgaaende biologiske Iagttagelser over 

 de enkelte Arter — ihvorvel dette i langt højere Grad end det træl- 

 somme Kortlægningsarbejde maatte paakalde vore botaniske Inter- 

 esser. De faa Iagttagelser i denne Retning, som vi ved vore Sommer- 

 ophold og ved Exkursioner til Stedet har kunnet gøre, findes delvis 

 spredte i Vegetationsbeskrivelsen og danner tillige Emnet for et lille 

 Slutningsafsnit. 



Vi mener det heldigst her straks at gøre opmærksom paa, at 

 vi paa Grund af manglende Specialkendskab til Alger og Mosser 

 kun har kunnet medtage de karaktergivende Arter af disse Grupper, 

 medens vi derimod har fremstillet fuldstændige Lister over Fanero- 

 gamer, Karkryptogamer og Makromyceter. De talrige Mikrom yceter, 

 selv de parasitiske, spiller en i denne Sammenhæng saa forsvindende 

 Rolle, at vi ikke har skænket dem større Opmærksomhed. — Vor 

 Hovedundersøgelse af Dammene fandt Sted i Somrene 1907—08, 

 og alle Angivelser, ogsaa Kortenes, gælder, hvor intet andet an- 

 føres, 1908. 



